แรงขายหุ้นใหญ่ฉุด SET ปิดเช้ารูด 14 จุด นลท.ลดเสี่ยงช่วงรองบ Q3 – ไร้ปัจจัยใหม่หนุน
SET ปิดเช้ารูด 14 จุด นลท.เทขายหุ้น “บิ๊กแคป” ลดความเสี่ยงระหว่างรองบไตรมาส 3 โดยมีแรงขายกลุ่มขนส่ง-กลุ่มพลังงาน หลังจากปรับตัวเพิ่มขึ้นไปสูงและยังคงไร้ปัจจัยใหม่ ช่วงบ่ายคาดแกว่งทรงตัว ให้แนวรับ 1,625 จุด และแนวต้าน 1,650 จุด
19 ต.ค. 2564

โดยนักวิเคราะห์ กล่าวว่า ตลาดหุ้นไทยเช้าวันนี้มีการพักตัวลงมา โดยมีแรงขายหุ้นกลุ่มขนส่งอย่าง AOT ซึ่งเป็นลักษณะของการพักตัวหลังขึ้นมาสูงแล้ว และกลุ่มพลังงานหลังราคาพลังงานเริ่มอ่อนตัว ทำให้เป็นแรงฉุดรั้งตลาด รวมไปถึงกลุ่มธนาคารด้วยเช่นกัน
อีกทั้งช่วงนี้ยังไม่มีปัจจัยใหม่เข้ามาเพิ่มเติม โดยคาดว่านักลงทุนยังให้น้ำหนักที่การประกาศผลประกอบการไตรมาส 3/2564 ของบริษัทจดทะเบียนเป็นหลัก จึงอาจเห็นแรงขายเพื่อลดความเสี่ยงระหว่างรอการประกาศผลประกอบการ
อย่างไรก็ดีคำแนะนำการลงทุนในช่วงนี้ให้เป็นแบบ Selective มากขึ้น โดยแนะนำหุ้นที่คาดว่าผลประกอบการไตรมาส 3/2564 น่าจะออกมาดี เช่น NER, MFEC และ SYNEX ที่น่าจะขึ้นมาตาม COM7 หลังจาก Apple เปิดตัวผลิตภัณฑ์ใหม่อย่าง Airpods รุ่นที่ 3 ไปเมื่อคืนนี้
สำหรับการลงทุนช่วงบ่ายน่าจะเป็นลักษณะของการแกว่งทรงตัว พร้อมให้แนวรับที่ 1,625 จุด และแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
HENG มูลค่าการซื้อขาย 5,008.92 ล้านบาท ปิดที่ 3.02 บาท เพิ่มขึ้น 1.07 บาท
KBANK มูลค่าการซื้อขาย 4,716.98 ล้านบาท ปิดที่ 141.00 บาท ลดลง 4.00 บาท
SCC มูลค่าการซื้อขาย 2,278.00 ล้านบาท ปิดที่ 393.00 บาท ลดลง 9.00 บาท
AOT มูลค่าการซื้อขาย 1,773.91 ล้านบาท ปิดที่ 65.25 บาท ลดลง 1.75 บาท
BANPU มูลค่าการซื้อขาย 1,617.40 ล้านบาท ปิดที่ 12.80 บาท ลดลง 0.20 บาท
 